Olga Leinonen

Olga Leinonen (11. heinäkuuta 1877 Kajaani – 9. tammikuuta 1950 Helsinki) oli suomalainen poliitikko, joka toimi SDP:n kansanedustajana vuosina 1919–1929.

Elämä 

Leinosen vanhemmat olivat maanviljelijä Kalle Leinonen ja Saara Greeta Kemppainen. Hän kävi kansakoulun ja suoritti konekutomakurssin. Leinonen työskenteli palkkatyöläisenä ja työnjohtajana maanviljelys-, karjanhoito- ja meijeritöissä. Hän oli siirtolaisena Yhdysvalloissa muutamia vuosia vuodesta 1909 alkaen. Kun Leinonen palasi Suomeen, hänestä tuli konekutomaliikkeen omistaja Helsingissä. Hän toimi myös sosialidemokraattisen puolueen ja ammattiyhdistysliikkeen puhujana ja luennoitsijana.

Leinonen oli kansanedustajana 1919–1929, ja hän edusti Hämeen läänin eteläistä vaalipiiriä. Leinonen oli presidentin valitsijamiehenä vuoden 1925 presidentinvaaleissa ja hän oli myös Helsingin kaupunginvaltuustossa. Leinonen kuului lisäksi sosialidemokraattisen naisliiton liittotoimikuntaan.

Maaliskuussa 1929 Leinonen sai 10 kuukautta vankeutta väärästä valasta ja väärästä ilmiannosta. Samalla hän menetti myös kansalaisluottamuksensa ja joutui näin ollen luopumaan kansanedustajantoimestaan. Leinonen syyllistyi väärään valaan vuonna 1927 tapahtuneessa aviolapseksi julistamista koskeneessa oikeudenkäynnissä, jossa häntä kuultiin todistajana. Sosialidemokraattien Otto Marttila nousi eduskuntaan Leinosen tilalle.

Lähteet 

Kansanedustajat
Helsingin kaupunginvaltuutetut
Suomen Sosialidemokraattisen Puolueen poliitikot
Hämeen vaalipiiri
Vuonna 1877 syntyneet
Vuonna 1950 kuolleet